Henry, par la grâce de Dieu, roy de France et de Poullogne, scavoir faisons à tous présens et advenir, nous avoir reçeu l’humble suplication de noz chers et bien améz les Mayeur, eschevins, bourgeois, manans et habitans de nostre ville de Beaulne, contenant que par noz prédécesseurs roys de France et par les ducz de Bourgogne leur ont esté donnéz et octroyés plusieurs beaux, droictz, priviléges, exemptions, franchises et libertéz, dont ils sont en antienne possession et paisible joyssance; touttefoys ils doubtent que s’ils n’avoient noz lettres de confirmation pour nostre nouveau advenement à la couronne l’on leur voulsit donner empeschement, nous requérant humblement sur ce leur pourveoir et impartir notre grâce. Par quoy, nous, ces choses considérées, inclinans à la supplication et requeste des dits supplians, tous et chacuns les priviléges cy attachés soubs nostre scel, droitz, exemptions, franchises et libertéz à eulx donnéz et octroyéz par nos dictz prédécesseurs roys et par les ditz ducz, avons louez, confirméz, ratiffiez et approuvez, et par la teneur de ces présentes, de notre grâce spécial, plaine puissance et auctorité royal, louons, confirmons, ratiffions et approuvons par ces présentes, pour en joyr et user par les dits supplians et leurs successeurs, plainement et paisiblement comme ils ont fait par cy devant. Si donnons en mandement par ces dites présentes à noz amez et féaulx les gens tenant notre Court de Parlement à Dijon, au bailly du dict lieu et à tous noz aultres justiciers et officiers ou leurs lieutenans présens et advenir, et à chacun d’eulx si comme à luy appartiendra, que de noz présens grâce, confirmation, ratiffication et approbation ils facent, souffrent et laissent joyr plainement et paisiblement les dits supplians et leurs successeurs, sans leur mettre ou donner, ny souffrir estre fait, mis ou donné aulcun trouble, destourbier ou empeschement au contraire. Lequel si fait, mis ou donné leur estoit, ils le mettent ou facent mettre maintenant à pleine et entière délivrance. Et affin que ce soit chose ferme et stable à tousjours, nous avons fait mettre nostre scel à ces dites présentes, sauf en aultre chose notre droict et l’autruy en toutes. Donné à Lyon, ou mois d’octobre l’an de grâce mil cinq cent soixante quatorze, et de notre règne le premier. § Par le Roy, en son Conseil, BRULART. § Visa. Contentor. MOREL.